טלי בן-יוסף עם ליאור אשכנזי, בהצגה "תקלה קלה", בית ליסין (2009)
בן-יוסף בהצגה "המצחיקה עם העגילים", תיאטרון ארצי לנוער (2009)
**טלי בן יוסף-שורוש** היא שחקנית, קומיקאית, מנחה ומדבבת ישראלית.

ביוגרפיה
--------

טלי בן-יוסף נולדה וגדלה בירושלים, בת הזקונים מבין שלושה ילדים. אביה, ישראל בן-יוסף עלה מבולגריה ב-1949 ועבד כמנהל תפעול במפעל אמקור בירושלים, אמה, שרלי בן-יוסף עלתה מארצות הברית ב-1966 ועבדה כמנהלת הזמנות במחלקת אספקה בבית החולים הדסה עין כרם שבירושלים.

טלי למדה במגמה הספרותית בתיכון סליגסברג ברנדייס שבירושלים. בצה"ל שירתה כקצינת ביקורות בפיקוד צפון. היא בוגרת בית הספר לאמנויות הבמה "בית צבי" 2002. זוכת מלגת גיורא גודיק.

בשנה השלישית ללימודיה שיחקה בהצגה "אמדאוס" בבית צבי, איתי טיראן (בן כיתתה) גילם את אמדיאוס ובן-יוסף גילמה את אשתו קונסטנצה, בהפקה זו צפו בה נציגי בית ליסין והזמינו אותה לאודישן ל"פרפר ברשת" ושם התחילה בן יוסף את דרכה בתיאטרון הרפרטוארי.

ב-2008 סיימה גם לימודי משחק מול מצלמה אצל רותי דייכס.

קריירה
------

### תיאטרון

לאחר לימודיה בבית צבי, החלה בן-יוסף לשחק בקומדיה "פרפר ברשת" בתיאטרון בית ליסין, מאת ריי קוני ובבימויו של לסלי לאוטון. היא גילמה את דמותה של הנערה הצעירה ויקי סמית'. בתו של ג'ון סמית', ספי ריבלין שהפך למורה הדרך של בן-יוסף.

ההצגה הבאה בה שיחקה בבית ליסין הייתה "רק אתמול נולדה", בבימויו של אילן רונן. גילמה את דמותה של החדרנית אלן ושיחקה לצידם של ספי ריבלין ורמה מסינגר. אחר-כך שיחקה ב"כלוב העליזים" בהפקת צח כרמלי, בבימויו של לסלי לאוטון, שוב לצידו של ספי ריבלין.

ב-2006 החלה לשחק בהצגה "חיים פרטיים" בבימויו של לסלי לאוטון, לצידם של ליאור אשכנזי ודפנה רכטר, בו גילמה את סיביל, אשתו הצעירה והנוירוטית של אליוט.

ב-2009 חזרה לבית ליסין לשחק בהצגה "תקלה קלה" פרי עטו של ריי קוני, בתפקיד ג'יין ווטקינס, בבימוי לסלי לאוטון, שוב לצידו של אשכנזי ששם שיחקו גם אלברט כהן, מורדי גרשון, מיכל לוי ושמעון מימרן.

ב-2013 החלה לשחק בהצגה "מדליה להארי" של בית ליסין בבימויו של אלון אופיר, בתפקיד פאולה.

ב-2014 החלה לשחק בהצגה "אוצר יקר" של בית ליסין בבמויו של לסלי לאוטון, בתפקיד קריסטין.

ב-2015 החלה בן יוסף לשחק בהצגה "זוגות בזיגזג" בהפקת מרים עציוני בבימויו של לסלי לאוטון לצידם של גיא לואל ויניב פולישוק.

ב-2015 שיחקה בן יוסף בהצגה "מת על החיים" של תיאטרון הסימטה, מחזה של רוני נוימן בבימויו של שלום שמואלוב בתפקיד "מלכה שוורץ" לצידו של יובל סגל. ההצגה זכתה בפרס ההצגה הטובה ביותר בפסטיבל "אביב".

ב-2016 החלה לשחק בן יוסף בהצגה "אנגינה פקטוריס" של תיאטרון צוותא במחזה מאת מיכל אהרוני, בבימוי של ציון אשכנזי, בתפקיד מצדה יסעור.

ב-2016 החלה לשחק בהצגה "דרושה עוזרת" בהפקת שלמה צח וציפי מייזלר בבימויו של רוני מנדלסון ובכיכובה של ציפי שביט.

ב-2018 החלה לשחק בעיבוד המחודש להצגה "אמי הגנרלית" בהפקתם של מאור מימון וציפי מייזלר בבימויו של רוני מנדלסון ובכיכובה של ציפי שביט.

### הצגות ילדים

מאז שנת 2005 משחקת בן-יוסף בהצגה "תמונה משפחתית" של תיאטרון הקיבוץ בבימויו של אלי דור חיים, בתיאטרון הקיבוץ לצידו של השחקן הוגו ירדן. וההצגה היא זוכת פרס הבמה לילדים ונוער לשנת 2006.

ב-2007 שיחקה ב"עץ הדומים תפוס" של תיאטרון הקיבוץ בשיתוף עם מדיטק חולון על פי סיפרה של גילה אלמגור בעיבודה של דפנה אנגל-מחרז ובביומו של משה קפטן. הצגה זו זכתה בפרס הצגת השנה לשנת 2007.

מאז שנת 2008 היא משחקת בהצגה "המצחיקה עם העגילים", בתיאטרון הארצי לנוער על פי סיפרה של יעל רוזמן, המצחיקה עם העגילים, ועיבודן וביומן של שלומית ארנון ויפעת זנדני.

בן-יוסף משחקת בשני תפקידים שעליהם הייתה מועמדת לפרס שחקנית המשנה הטובה ביותר בהצגות הילדים והנוער.

ב-2011 השתתפה בפסטיבל חיפה עם ההצגה "ארץ קליק" של תיאטרון אורנה פורת לילדים ולנוער שם הפקה זו קטפה את הפרסים: מחזה (יובל ברגר), בימוי (יעל טילמן) שחקנית (שי-לי הירש), הצגה ("ארץ קליק" לתיאטרון אורנה פורת), תאורה (עדי שימרוני).

באפריל 2012 החלה טלי בן-יוסף לשחק בהצגה "הרפתקה בחולות" על פי ספרם של איריס ארגמן ואלכס פז-גולדמן בעיבודן של שלומית ארנון וליאת פישמן לני, בבימויה של ארנון, בתיאטרון אורנה פורת.

כמו כן משחקת בן-יוסף, בתיאטרון המדיטק חולון בהצגה "אוזומוזו מכפר קאקרוזו" על פי ספרו של אפרים סידון בבימויו של ישראל גוריון.

משחקת גם בתיאטרון מופע ב"דמעות של אריה" מחזה של גליה בארי בבימויו של רועי שגב.

ב-2014 החלה לשחק בהצגה "התפקיד הראשי" של תיאטרון אורנה פורת, בבימויו של גיל צרנוביץ' בתפקיד ליאת.

ב-2015 החלה לשחק בהצגה "הבחירה" של תיאטרון אורנה פורת, בבימויה של שלומית ארנון.

ב-2015 החלה לשחק במופע מחול "דורותי בארץ עוץ" של תיאטרון ארצי לנוער בשיתוף להקת פרסקו, מחזה של שירילי דשא ובבימויים של משה בן שושן ורענן פררה, כוריאוגרפיה של יורם כרמי.

### טלוויזיה

בן-יוסף שיחקה בסדרת הטלוויזיה "טיפול נמרץ" בבימויה של רוני קיי, שהוקרנה בערוץ 2 של טלעד בשנים 2002–2003.

ב-2006 הנחתה בערוץ הופ! את התוכנית "הקייטנה של הופ" ואחר-כך את "ספיישל חנוכה". זוהי תוכנית אירוח בה השתתפה לצדה בובה בשם "ים ים" (אבי יקיר).

טלי בן-יוסף הצטלמה לסדרה "הפסיכופת" ששודרה ב-ynet, בשיתוף עם ערוץ אגו וענני תקשורת בשנת 2012. זוהי סאטירה על עולם הריאליטי, אותה כתבו דניאל נחנסון ואלי חביב.

ב-2014 גילמה בן יוסף את דמותה של בשמת בסדרה "עממיות" בבימויו של נאור ציון שהוקרנה בערוץ 2 של רשת.

ב-2014 שיחקה בסדרה "גבי והעיר הגדולה" תסריט הדר לוי ובימוי אופיר לובל בתפקיד הכלה.

ב-2015 שיחקה בסדרה הקומית "רון" של yes בבימויים של רון פלדמן וענת אורן.

### מוזיקה, בידור ודיבוב

הופיעה בערוץ 3 - ב"יצפאן" במערכונים.

שרה כזמרת הליווי של להקת "שליחי הבלוז". בערבי מחווה ל"פינק פלויד".

דיבבה דמויות רבות בסרטים וסדרות מונפשים.
עבדה בדיבוב ובקריינות באולפני וידאופילם, באולפני אלרום ובמוזיאון המדע בחיפה.

חיים אישיים
-----------

נשואה לשחקן אמיר שורוש, ולהם שני ילדים. הם מתגוררים בשכונת יד אליהו בתל אביב.

פילמוגרפיה
----------

### תיאטרון

**תיאטראות שונים**

| הצגה | תיאטרון | מחזאי | במאי | תפקיד |
| --- | --- | --- | --- | --- |
| דרושה עוזרת | שלמה צח וציפי מייזלר | עינת ברנובסקי | רוני מנדלסון | מיני |
| אנגינה פקטוריס | צוותא | מיכל אהרוני | ציון אשכנזי | מצדה יסעור |
| זוגות בזיג זג | מרים עציוני | מרק קמולטי | לסלי לאוטון |  |
| מת על החיים | הסימטה | רוני נוימן | שלום שמואלוב | מלכה שוורץ |
| דורותי בארץ עוץ | ארצי לנוער/פרסקו | שירילי דשא | משה בן שושן ורענן פררה | המכשפה |
| התפקיד הראשי | תיאטרון אורנה פורת | גיל צרנוביץ' | גיל צרנוביץ' | ליאת |
| הבחירה | תיאטרון אורנה פורת | שלומית ארנון בר-לב וליאת פישמן-לני | שלומית ארנון בר-לב | גאיה ורחל |
| הרפתקה בחולות | תיאטרון אורנה פורת | שלומית ארנון בר לב וליאת פישמן לני | שלומית ארנון | נועה וניצה |
| ארץ קליק | תיאטרון אורנה פורת | יובל ברגר | יעל טילמן | מיקה |
| דמעות של אריה | תיאטרון מופע | גליה בארי | רועי שגב | אודליה |
| וגר זאב עם כבש | תיאטרון ארצי לנוער | חמוטל בן זאב | גלעד קמחי | טליה |
| אזעקת אמת | תיאטרון הקיבוץ/תיאטרון מופע | אביב לוז | אלי דור חיים | דבורה |
| המצחיקה עם העגילים | תיאטרון ארצי לנוער | שלומית ארנון ויפעת זנדני, על פי סיפרה של יעל רוזמן | שלומית ארנון ויפעת זנדני | הדסה/שולה |
| אוזו ומוזו מכפר קאקרוזו | מדיטק | אפרים סידון | ישראל גוריון | מיילדת, ילדה, אמא |
| עץ הדומים תפוס | תיאטרון הקיבוץ/מדיטק | גילה אלמגור | משה קפטן | איילה |
| תמונה משפחתית | תיאטרון הקיבוץ | אביב לוז | אלי דור חיים | דניאלה |
| מפלצת מקסימה שלי | תיאטרון הקיבוץ | יקי מחרז | יקי מחרז | ענת |
| כלוב העליזים | צח כרמלי הפקות | פרנסיס וובר | לסלי לאוטון |  |

**תיאטרון רפרטוארי**

| הצגה | תיאטרון | מחזאי | במאי | תפקיד |
| --- | --- | --- | --- | --- |
| אוצר יקר | בית ליסין | פרנסיס ובר | לסלי לאוטון | קריסטין |
| מדליה להארי | בית ליסין | פיטר מרק ריצ'מן | אלון אופיר | פאולה |
| תקלה קלה | בית ליסין | ריי קוני | לסלי לאוטון | ג'יין ווטקינס |
| למען הסדר הטוב | פסטיבל פותחים במה בית ליסין | מערכונים | דניאל אפרת |  |
| חיים פרטיים | בית ליסין | נואל קאוורד | לסלי לאוטון | סיביל |
| רק אתמול נולדה | בית ליסין | גרסון קנין | אילן רונן | אלן |
| פרפר ברשת | בית ליסין (קופרודוקציה עם תיאטרון באר שבע) | ריי קוני | לסלי לאוטון | ויקי סמית' |

### טלוויזיה

| תוכנית/סדרה | ערוץ | במאי | תפקיד |
| --- | --- | --- | --- |
| גבי והעיר הגדולה | ynet | אופיר לובל | כלה |
| רון | Yes | רון פלדמן/ענת אורן |  |
| עממיות | ערוץ 2 | נאור ציון | בשמת |
| הפסיכופת | ynet, בשיתוף עם ערוץ אגו וענני תקשורת | דניאל נחנסון | חמוטל |
| הקייטנה של הופ | ערוץ הופ! |  | מנחה |
| ספיישל חנוכה | ערוץ הופ! | יובל גוז'נסקי | מנחה |
| טיפול נמרץ | ערוץ 2 | רוני קיי |  |
| מילים קסומות DVD | האגודה להגנת הילד-אל"י | רובי מוסקוביץ |  |

קישורים חיצוניים
----------------

ויקישיתוף מדיה וקבצים בנושא **טלי בן-יוסף** בוויקישיתוף
* טלי בן-יוסף, ברשת החברתית אינסטגרם
* טלי בן-יוסף, במיזם "אישים" לתיעוד היצירה הישראלית
* טלי בן-יוסף, במסד הנתונים הקולנועיים IMDb (באנגלית)
* טלי בן-יוסף, בסוכנות ייצוג1
* קורות חייה, באתר המדיטק

הערות שוליים
------------

1. ↑  טלי בן יוסף שורוש, באתר ייצוג 1
2. ↑  בוקר, רן (2021-10-29). "אמיר שורוש: "הלוואי שאוכל לחזור לאהוד את בית"ר ירושלים"". *Ynet*. נבדק ב-2021-10-30.